als_Latn dik_Latn sag_Latn
Hetuesi i heshtur që zbërtheu Doshin dhe theu tabunë Berisha. Kush është Adnan Xholi (Një prokuror sipas… amerikanëve)
PORTRET – DITA: Së pari, deputeti socialist bëri publike akuzën se kryetari i Kuvendit kishte dashur ta vriste me një atentat, atë dhe një koleg të tij nga e djathta.
Së dyti, ministri i Brendshëm doli dhe lexoi para mediave gjithë historikun gjashtëmujor të kësaj akuze, për të cilën ai theksoi se nuk rezultonte asnjë provë e besueshme që “porosia” ishte dhënë vërtet.
E treta që vijoi, ishte një breshëri ngjarjesh që mbajtën pezull për ditë të tëra opinionin publik.
Në zallamahinë e krijuar nga prurjet e njëpasnjëshme të çështjes “Doshi”, mezi ra në sy fakti që kryeprokurori Adriatik Llalla kishte sjellë një njeri tjetër në krye të Prokurorisë së Krimeve të Rënda, pasi largoi prej andej Eugen Beçin.
Në fakt, Adnan Xholi ka mbajtur vazhdimisht një profil tejet të rezervuar përballë mediave, jo në këtë detyrë të fundit tejet delikate, por që herët. Pavarësisht se ka pasur në duar çështje të nxehta dhe interesi i gazetarëve ka qenë i madh.
Afërmendsh që edhe ky portret është i paautorizuar.
Por nuk mund të mos tërheqë vëmendjen një moment që ngjan se po kalon disi lehtë: Për herë të parë, një prokuror i Republikës ka thirrur për të dhënë dëshmi mbi një çështje për të cilën mendohet që kishin dijeni, Kryeministrin, Kryetarin e Kuvendit, ministrin e Brendshëm, ish-kryeministrin, deputetë e persona të tjerë jo të zakonshëm. Po ashtu për të parën herë, ata janë paraqitur dhe kanë dëshmuar, kush më shumë e kush më pak orë.
Nëse për shumë prej këtyre politikanëve, parimisht nuk do ishte problem të paraqiteshin nëse drejtësia do t’ua kërkonte, do duhej të kalonin 25 vjet që Sali Berisha, njeriu i politikës që thotë se di gjithçka, që akuzon gjithkënd për çdo gjë dhe s’e ka pasur problem të lëvdojë të njëjtin person që ka sharë pasi ka hedhur lumin, ky personazh pra që më së shumti (dhe fatkeqësisht) ka përkufizuar politikën dhe pushtetin këtë çerek shekulli, të detyrohej të ulej përballë një prokurori.
Po kush është kryeprokurori aktual i Krimeve të Rënda?
Dibrani Adnan Xholi, që 6 korrikun që vjen mbush 40 vjeç, u komandua në detyrën e fundit me urgjencë, pasi paraardhësi i tij Beci u përfol nga deputeti Tomë Doshi (ashtu si dhe vetë kreu i prokurorisë së përgjithshme Llalla) si i përzier në historinë e atentatit të supozuar ndaj tij, dhe mori një detyrë të re në Elbasan. Xholi erdhi tek Krimet e Rënda pasi më parë ishte Drejtori i Drejtorisë së Hetimit në Prokurorinë e Përgjithshme.
Pas përfundimit të shkollimit juridik, Xholi ka punuar në detyra nga më të ndryshmet duke filluar nga hetues e ndihmësprokuror në rrethe të ndryshme të vendit, duke marrë vazhdimisht vlerësime për performancën dhe integritetin profesional.
Ka një element që duhet vënë në pah, teksa tashmë rrethanat e ngjarjeve të fundit janë bërë publike dhe njihen nga gjithkush që i ka ndjekur. Pas përjashtimit të deputetit Doshi nga grupi parlamentar i PS-së, ky akt politik u përshëndet (me nxitim, do komentonte ndokush) edhe nga ambasada amerikane, pastaj nga delegacioni i BE-së në Tiranë si një hap në rrugën drejt dekriminalizimit të Kuvendit.
Duke ditur qëndrimin tejet kritik që SHBA-BE kanë ndaj sistemit tonë të drejtësisë, këto lëvizje në prokurori nuk është se ranë kushedi çfarë në sy. Por në fakt, rezulton se Adnan Xholi është ndër të paktët (mesa dihet) prokurorë shqiptarë të nderuar me certifikatë mirënjohjeje nga Shtetet e Bashkuara të Amerikës.
Në krye të Drejtorisë së Hetimit në Prokurorinë e Përgjithshme, tre muaj pasi kishte marrë këtë detyrë, bashkë me 7 oficerë gjyqësorë të Policisë së Shtetit u ofroi ndihmesë konkrete autoriteteve amerikane për zgjidhjen e një çështje trafikimi lëndësh narkotike dhe pastrimit parash, ku ishte i përfshirë edhe një shtetas shqiptaro-amerikan.
Prokurori Xholi dhe shtatë oficerët të cilët kishin hetuar të pandehurin në Shqipëri, u paraqitën në tetor 2013 para jurisë së Teksasit, ku prezantuan procedurën hetimore të ndjekur për këtë rast.
Pak muaj më pas, Prokurori i Përgjithshëm i shtetit të Teksasit, John Bales dhe Drejtori i Përgjithshëm i Byrosë Federale të Hetimit (FBI), James B.Comey, dhanë këtë certifikatë mirënjohjeje për Xholin dhe oficerët.
A duhet theksuar fakti që kreu i ri i prokurorisë së Krimeve të Rënda gëzon besimin e amerikanëve? Për fat të keq, po, edhe pse idealja do ishte që gjithë sistemi i polici-prokurori-gjykatave të gëzonte së pari besimin e shqiptarëve dhe kaq do mjaftonte.
Por nga diku duhet filluar.
Në rastin me emrin Adnan Xholi, fillimi nuk është aspak dekurajues. Përkundrazi. / DITA
-
asnje ndjesi
-
I kenaqur
-
i shqetesuar
-
i trishtuar
-
i indinjuar
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn unk als_Latn unk als_Latn unk als_Latn unk als_Latn unk knc_Latn